Memento Park

A Memento Park (korábban Szoborpark Múzeum) szabadtéri múzeum Budapest XXII. kerületében, a magyarországi szocializmus emlékeinek bemutatásával foglalkozik. E kortörténeti kiállítóhelyen a szocializmus éveinek azon 41, a szocialista realizmus stílusában alkotott köztéri alkotása található, amelyeket az 1989–90-es politikai rendszerváltozást követően Budapest utcáiról eltávolítottak. A szoborparkkal szemben kialakított épület az ún. Sztálin-tribün. A múzeum számos szobra értékes és egyedi művészeti alkotás, Európa-szerte ismert és elismert szobrászok munkái. Fekvése Budapest XXII. kerületében, Budatétényben a Balatoni út és Szabadkai utca sarkán található. Megközelítése A 101B, a 101E, a 150-es és 150B jelzésű autóbusszal lehet megközelíteni Kelenföld vasútállomástól, illetve utóbbiakkal Újbuda-Központtól. A 101B a Baross Gábor-telepre, többi a Budatétény vasútállomás felé közlekedik. A buszjáratok menetideje a Memento Park megállóig 10-15 perc. A buszok munkanapokon csúcsidőben 10-15, napközben (a 101B kivételével) 20 percenként közlekedik, szombaton és vasárnap a 150-es busz félóránként indul. Története Az 1989–1990-es rendszerváltás után a legkülönbözőbb társadalmi szervezetek felvetették az előző politikai rendszerhez kötődő köztéri szobrok eltávolításának kérdését. Ennek hatására Budapest Főváros Közgyűlése 1991 januárjában úgy határozott, hogy a kerületek vezetései tegyenek javaslatot egyes szobrok és emlékművek, emléktáblák eltávolításáról, illetve néhányuk helyben maradásáról. A közgyűlés 1991 decemberében egyenkénti tárgyalással és szavazással hozott végső döntést. A munka már 1990 tavaszán, a választások előtt elkezdődött a csepeli Lenin szobor elbontásával, a többivel teljesen 1992 október 8-ig fejeződött be. A szoborpark létrehozásának gondolatát először Szörényi László vetette fel a Hitel című folyóirat 1989. július 5-i számában. Terve egy Leninkertről szólt, ahol a magyarországi Lenin-szobrokat állították volna ki. A fővárosi közgyűlés 1991-ben kiírt pályázatát Eleőd Ákos építész nyerte meg, a park felépítésére 1992-1993-ban került sor a XXII. kerület önkormányzata által felajánlott, a Tétényi-fennsíkon található területen Az ünnepélyes megnyitót 1993. június 27-én tartották, a Magyarországon tartózkodó szovjet csapatok kivonulásának 2. évfordulóján. Az elmaradt kisebb munkák befejezése után, 1993 őszén adták át a nyilvánosságnak. A szoborpark a Memento park projekt része. 2006 óta a szoborpark hivatalos nevét Illyés Gyula nevezetes verse után kapta: Egy mondat a zsarnokságról park. 2006-ban, az 1956-os forradalom és szabadságharc évfordulóján adták át a Sztálin dísztribünt, amelyen a forradalom alatt lerombolt Sztálin-szobor csizmájának méretarányos mása látható. 2007-ben ismét bővült a Memento Park. Ekkor nyílt meg a Sztálin csizmája című kiállítás és a Barakk-mozi, ahol Papp Gábor Zsigmond Az ügynök élete című filmjét vetítik folyamatosan. Külön figyelmet érdekel a Red Star Store, ahol a kommunizmus idejére emlékeztető ajándékokat lehet vásárolni. A Memento Park az év minden napján látogatható. A szoborpark Szobrok A Memento Parkban 42 olyan köztéri szobor látható, amelyeket az 1945 és 1989 közötti kommunista politikai rendszer ideológiájának tükrözőiként állítottak fel. A rendszerváltozást követően a főváros kerületi önkormányzatai döntöttek a szoborparkba áthelyezendő budapesti szobrokról. Ma az üzemeltetők célja, hogy a megnyitáskori állapot változatlanul fent legyen tartva, ezért több szobrot nem terveznek kiállítani. Néhány szobor időközben gúnynevet is kapott, melyek az adott szobor kompozíciójához igazodnak, így lett A spanyolországi nemzetközi brigádok magyar harcosainak emlékművéből „Mobiltelefonosok”, a Tanácsköztársasági emlékműből „Ruhatáros”, Ilja Afanaszjevics Osztapenkóból és Steinmetz Miklós kapitányból pedig „Partjelzők”, a zuglói Felszabadulás emlékmű közismert elnevezése „Az elvtárs, aki átment a falon” volt. Főbejárat A Memento Park főbejárata elölről nézve egy hatalmas, klasszicizáló épületnek tűnik. Mögé belesve azonban látható, hogy olyan, mint egy támasztékokkal felállított, 12 méter magas „kommunista díszlet”. Tökéletes nyitány a diktatúra természetének bemutatásához. Eleőd Ákos építész, a park koncepciójának alkotója így fogalmaz erről: Dísztribün és Sztálin csizmái Az emelvény 1:1 másolata az épületnek, amely Budapest központjában, a kommunista ünnepi díszszemlék céljára kialakított „Felvonulási téren” állt. A kommunista vezetők innen integettek az előttük elhaladó, őket kötelezően ünneplő, kivezényelt tömegeknek. A tribün volt a talapzata Sztálin, szovjet pártfőtitkár, államfő és hadvezér 8 méteres bronzszobrának is. A művet a kommunista elnyomás ellen fellázadt tömeg 1956. október 23-án ledöntötte. Helyén a forradalom leveréséig maradtak a generalisszimusz csizmái. A Memento Parkban a tribün tetején álló csizmapár ennek a csonka emlékműnek a hiteles másolata. Magának a tribünnek az oldalán körben kommunista életképeket bemutató domborművek futottak végig, de a parkban lévő tribünmásolaton ezek nem kerültek elhelyezésre. Vörös Csillag Ajándékbolt – Red Star Store A kommunizmus korszakát megidéző, különleges árucikkek kincsesbányája. Szovjet souvenírek, karórák, laposüvegek, öngyújtók és más használati cikkek. Vicces pólók, bögrék, képeslapok és poszterek a „klasszikus kommunista bölcsek” arcképeivel vagy jelszavaival. Trabant autómodell, Lenin-gyertya, eredeti használati tárgyak, retró-emléktárgyak az 50-es, 60-as, 70-es évekből. „Best of Communism” - forradalmi zenék és indulók CD-n. A Vörös Hadsereg kitüntetései, poszterek, könyvek, és a korszak legsikeresebb játékfilmjei valamint dokumentumfilmek DVD-n és sok más érdekesség. Trabant A kettészakított Németország keleti, kommunista fele (a Német Demokratikus Köztársaság, azaz az NDK) iparának legkülönlegesebb terméke, a duroplaszt-karosszériájú, préselt elemekből összeállított Trabant autó. A Memento Parkban a látogató beülhet egy ilyen „népautóba”, amelyben személyesen is átélheti a trabant-érzést. A kiállított autó működésképtelen, de a tervezés eredeti. Északi barakk A Memento Park korhű barakkjában rendezett alkalmi kiállításon, a kommunista diktatúra elleni 1956-os forradalomról, az 1989-90-es rendszerváltásról, illetve a Memento Park koncepciójáról látható fényképes összeállítás. A 20. századi magyar történelem második feléből bemutatott események összefoglalóan felidézik a Közép-Kelet Európai népek szabadságvágyát. A moziteremben folyamatos vetítésen a kommunista állambiztonsági szolgálatok működéséről, titkos megfigyelési módszereiről, a besúgóhálózat működéséről angol felirattal látható „Az ügynök élete” című dokumentumfilm. A film DVD az ajándékboltban is megvásárolható. Érdekességek A kiállításon nincs Sztálin szobor, mert az 1956-os forradalomban megsemmisült Budapest egyetlen köztéri Sztálin szobra. A múzeumban nem folytatható politikai gyűlés vagy rendezvény. Több filmben (Megint tanú, Redline), illetve videóklipben (Webb Brothers, Beatrice, The From) is felbukkan az intézmény. (Forrás: Memento-park honlap: Gyakori kérdések) A szoborpark a Szomszédok című teleregény 191. fejezetében is felbukkan. Jegyzetek További információk A Memento Park honlapja A Memento Park a YouTube-on A Memento Park körbejárása (Youtube-videó) A Memento Park a Facebookon Varga József fotói Boros Géza: Budapesti emlékmű-metamorfózisok 1989–2000 Szoborpark.lap.hu – Linkgyűjtemény